b"\n_START_ARTICLE_\nProc\xc3\xa9s de cerca d'informaci\xc3\xb3 de Kuhlthau\n_START_PARAGRAPH_\nEl proc\xc3\xa9s de cerca d'informaci\xc3\xb3 -PCI- (Information search process -ISP) \xc3\xa9s el proc\xc3\xa9s de sis etapes en qu\xc3\xa8 s'estructura el comportament de cerca d'informaci\xc3\xb3 en Biblioteconomia i Documentaci\xc3\xb3, des de la perspectiva de l'usuari. Va ser suggerit per primera vegada per Carol Kuhlthau el 1991.\n_START_SECTION_\nIntroducci\xc3\xb3\n_START_PARAGRAPH_\nEl model de sis etapes del PCI (ISP) t\xc3\xa9 en compte tres dominis de l'experi\xc3\xa8ncia de l'usuari: l'afectiu (sentiments), el cognitiu (pensaments) i el f\xc3\xadsic (accions). Aquests tres dominis s\xc3\xb3n presents a cada una de les etapes del proc\xc3\xa9s de cerca de la informaci\xc3\xb3. El PCI (ISP) \xc3\xa9s el resultat de m\xc3\xa9s de dues d\xc3\xa8cades d'investigaci\xc3\xb3 emp\xc3\xadrica en l'\xc3\xa0mbit de les biblioteques acad\xc3\xa8miques. Es basa en una teoria constructiva de l'aprenentatge (Teoria dels constructes personals de George Kelly), on l'usuari progressa des de la incertesa fins al coneixement. Aquests estudis van ser dels primers a investigar els aspectes afectius o sentiments en el proc\xc3\xa9s de cerca d'informaci\xc3\xb3, juntament amb els aspectes cognitius i f\xc3\xadsics. Una de les troballes importants d'aquesta investigaci\xc3\xb3 va ser el descobriment d'un fort augment de la incertesa i la disminuci\xc3\xb3 de la confian\xc3\xa7a despr\xc3\xa9s d'haver-se iniciat la recerca._NEWLINE_L'experi\xc3\xa8ncia influeix en les decisions i opcions que una persona fa al llarg del proc\xc3\xa9s de cerca d'informaci\xc3\xb3.\n_START_SECTION_\nEtapa 1: Iniciaci\xc3\xb3\n_START_PARAGRAPH_\nDurant la primera etapa, iniciaci\xc3\xb3, el cercador d'informaci\xc3\xb3 reconeix la necessitat de nova informaci\xc3\xb3 per tal de completar una tasca. Com m\xc3\xa9s es pensa en el tema, m\xc3\xa9s es discuteix amb d'altres i es converteix en una pluja d'idees (domini f\xc3\xadsic). Aquesta etapa del proc\xc3\xa9s de cerca d'informaci\xc3\xb3 \xc3\xa9s ple de sentiments d'aprensi\xc3\xb3 i incertesa.(domini afectiu). La tasca \xc3\xa9s recon\xc3\xa8ixer la necessitat d'informaci\xc3\xb3, l'usuari es centra en la contemplaci\xc3\xb3 del problema i en  la comprensi\xc3\xb3 de la tasca de recerca en relaci\xc3\xb3 a l'experi\xc3\xa8ncia i el coneixement personal (domini cognitiu).\n_START_SECTION_\nEtapa 2: Selecci\xc3\xb3\n_START_PARAGRAPH_\nA la segona etapa, selecci\xc3\xb3, es comen\xc3\xa7a a decidir quin tema ser\xc3\xa0 investigat i com s'haur\xc3\xa0 de procedir. Es comen\xc3\xa7a a recuperar informaci\xc3\xb3 i la incertesa associada a la primera etapa va desapareixent mentre \xc3\xa9s substitu\xc3\xafda per un sentiment d'optimisme (domini afectiu). El domini cognitiu, d'aquesta segona etapa, es centra a contraposar el ventall d'opcions possibles amb els criteris dels requisits de la recerca (\xe2\x80\x9ctasca\xe2\x80\x9d: qu\xc3\xa8 estic tractant aconseguir?, \xe2\x80\x9ctemps\xe2\x80\x9d: quant de temps tinc?; \xe2\x80\x9cinter\xc3\xa8s\xe2\x80\x9d: qu\xc3\xa8 trobo personalment interessant?, \xe2\x80\x9cdisponibilitat\xe2\x80\x9d: quina informaci\xc3\xb3 est\xc3\xa0 disponible per a mi?). L'usuari selecciona l'enfocament que considera que t\xc3\xa9 major potencial per a l'\xc3\xa8xit. Les accions de l'etapa de selecci\xc3\xb3 (domini f\xc3\xadsic) s\xc3\xb3n, per exemple, parlar amb els altres, fer una recerca preliminar de la informaci\xc3\xb3 disponible i fer un escaneig per obtenir una visi\xc3\xb3 general.\n_START_SECTION_\nEtapa 3: Exploraci\xc3\xb3\n_START_PARAGRAPH_\nA la tercera etapa, exploraci\xc3\xb3, es recull informaci\xc3\xb3 sobre el tema escollit i es crea un nou coneixement personal. Hi ha un esfor\xc3\xa7 per trobar nova informaci\xc3\xb3 i situar-la dins del coneixement que ja es t\xc3\xa9 del tema. En aquesta etapa, poden tornar els sentiments d'ansietat si la informaci\xc3\xb3 que el cercador d'informaci\xc3\xb3 aconsegueix \xc3\xa9s inconsistent o incompatible. L'exploraci\xc3\xb3 es considera l'etapa m\xc3\xa9s dif\xc3\xadcil en el PCI (ISP) en quant la informaci\xc3\xb3 trobada pot augmentar la incertesa i provocar una manca de confian\xc3\xa7a.\n_START_SECTION_\nEtapa 4: Formulaci\xc3\xb3\n_START_PARAGRAPH_\nDurant la quarta etapa, formulaci\xc3\xb3, el sol\xc2\xb7licitant d'informaci\xc3\xb3 comen\xc3\xa7a a avaluar la informaci\xc3\xb3 recopilada. En aquest punt, l'usuari comen\xc3\xa7a a adquirir una perspectiva enfocada i no sent tanta confusi\xc3\xb3 i incertesa com en etapes anteriors. Es considera la formulaci\xc3\xb3 com l'etapa m\xc3\xa9s important del proc\xc3\xa9s. La formulaci\xc3\xb3 \xc3\xa9s l'etapa m\xc3\xa9s important del proc\xc3\xa9s. L'usuari \xc3\xa9s capa\xc3\xa7 de formular el tema personalitzat a partir de la informaci\xc3\xb3 general recollida en l'etapa d'exploraci\xc3\xb3.\n_START_SECTION_\nEtapa 5: Recol\xc2\xb7lecci\xc3\xb3\n_START_PARAGRAPH_\nA la cinquena etapa, recol\xc2\xb7lecci\xc3\xb3, ja se sap el que fa falta per enfocar la cerca. Ara la cerca ja es presenta amb un tema personalitzat, clarament enfocat, i per tant el cercador d'informaci\xc3\xb3 experimentar\xc3\xa0 un major inter\xc3\xa8s, un augment de la confian\xc3\xa7a i que est\xc3\xa0 tenint \xc3\xa8xit en la cerca. La tasca \xc3\xa9s reunir informaci\xc3\xb3 relacionada amb el tema enfocat. Els pensaments es centren a definir, ampliar i donar suport a l'enfocament i les accions impliquen la selecci\xc3\xb3 de la informaci\xc3\xb3 rellevant per a la perspectiva enfocada.\n_START_SECTION_\nEtapa 6: Presentaci\xc3\xb3\n_START_PARAGRAPH_\nA la sisena i \xc3\xbaltima etapa, presentaci\xc3\xb3, s'ha completat la recerca d'informaci\xc3\xb3. Ara, el cercador d'informaci\xc3\xb3 resumir\xc3\xa0 i far\xc3\xa0 l'informe de la informaci\xc3\xb3 que ha trobat durant el proc\xc3\xa9s. El cercador d'informaci\xc3\xb3 experimentar\xc3\xa0 una sensaci\xc3\xb3 d'alleujament i, depenent dels resultats de la seva cerca, de satisfacci\xc3\xb3 o decepci\xc3\xb3."